钦定古今图书集成/理学汇编/学行典/第236卷 > 寇儁
## 钦定古今图书集成/理学汇编/学行典/第236卷 > 寇儁

按《周书寇儁传》：“儁字祖儁，上谷昌平人也。祖赞，魏南
雍州刺史。父臻，安远将军、郢州刺史。儁性宽雅，幼有
识量，好学强记。兄祖训、祖礼及儁，并有志行，闺门雍
睦，白首同居。父亡虽久，而犹于平生所处堂宇，备设
帷帐几杖，以时节列拜，垂涕陈荐，若宗庙焉。吉凶之
事，必先启告，远行往返亦如之。性又廉恕，不以财利”
为心。家人曾卖物与人，而剩得绢五匹。儁于后知之，
乃曰：“恶木之阴，不可暂息。盗泉之水，无容误饮。得财
失行，吾所不取。”遂访主还之。其雅志如此。以选为魏
孝文帝挽郎，除奉朝请。大乘贼起，燕、齐扰乱，儁参护
军事东讨，以功授员外散骑侍郎，迁尚书左民郎中，
以母忧不拜。正光三年，拜轻骑将军，迁扬烈将军、司
空府功曹参军，转主簿。时灵太后临朝，减食禄官十
分之一，造永宁佛寺，令儁典之。资费巨万，主吏不能
欺隐。寺成，又极壮丽，灵太后嘉之，除左军将军。孝昌
中，朝议以国用不足，乃置盐池都将，秩比上郡。前后
居职者多有侵隐，乃以儁为之。加龙骧将军，仍主簿。
永安初，华州民史底与司徒杨椿讼田，长史以下以
椿势贵，皆言椿直，欲以田给椿。儁曰：“史底穷民，杨公
横夺其地，若欲损不足，以给有馀，见使雷同，未敢闻
命。”遂以地迁史底。孝庄帝后知之，嘉儁守正不挠，即
拜司马，赐帛百匹，其附椿者咸谴责焉。二年，出为左
将军、凉州刺史。民俗荒犷，多为盗贼。儁乃令郡县立
庠序，劝其耕桑，敦以礼让，数年之中，风俗顿革。梁遣
其将曹琰之镇魏兴，继日版筑。琰之屡扰疆场，边人
患之。儁遣长史杜休道率兵攻克其城，并擒琰之。琰
之即梁大将军景宗之季弟也，于是梁人惮焉。属魏
室多故，州又僻远，梁人知无外援，遂遣大兵顿魏兴，
志图攻取。儁抚励将士，人思效命，梁人知“其得众心
也，勿之敢逼。”儁在州清苦，不治产业。秩满，其子等并
徒步而还。吏人送儁，留连于道，久之，乃得出界。大统
二年，东魏授儁洛州刺史，儁因此乃谋归阙。五年，将
家及亲属四百馀口入关，拜秘书监。时军国草创，坟
典散逸。儁始选置令史，抄集经籍，四部群书，稍得周
备。加镇东将军，封西安县男，邑二百户。十七年，除车
骑大将军、仪同三司，加散骑常侍。儁以年老乞骸骨，
太祖弗许，遂称疾笃，不复朝觐。魏恭帝三年，赐姓《若
口引》氏。孝闵帝践阼，进爵为子，增邑五百户。武成元
年，进骠骑大将军、开府仪同三司，增邑并前二千户。
儁年齿虽迈，而志识未衰，教授子孙，必先礼典。世宗
尚儒重道，特钦赏之，数加恩锡，思与相见。儁不得已，
乃入朝，世宗与同席而坐，因顾访《洛阳故事》。儁身长
八尺，须鬓皓然，容止端详，音韵清朗。帝与之谈论，不
觉屡为前膝。及儁辞还，帝亲执其手曰：“公年德俱尊，
朕所钦尚。乞言之事，所望于公，宜数相见，以慰虚想。”
以御舆令于帝前乘出，顾谓左右曰：“如此之事，唯积
善者可以致之，何止见重于今，亦将传之万古。”时人
咸以为荣。保定三年卒，时年八十。高祖叹惜之，赠本
官，加冀定瀛三州诸军事、冀州刺史，谥曰元。儁笃于
仁义，期功之有孤者，衣食丰约，俱与之同。少为司徒
崔光所知，光命其子励与儁结友。儁每造光，常清言
移日。小宗伯卢辩以儁业行俱崇，待以师友之礼，每
有闲暇，辄诣儁䜩语弥日，恒谓人曰：“不见西安君，烦
忧不遣。”其为通人所敬重如此。